ट्यूनीशिया में नाव डूबने से 14 माइग्रेंट्स की मौत, 54 को बचाया गया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - ओडिशा के शॉपिंग कॉम्प्लेक्स में आग, 3 घायल - आसनसोल के एक गोदाम में आग, कोई हताहत नहीं
ट्यूनीशिया के तट पर गुरुवार को एक नौका के डूब जाने से कम से कम 14 अफ्रीकी माइग्रेंट्स की मौत हो गई और 54 को बचा लिया गया। नेशनल गार्ड के प्रवक्ता हौसामेद्दीन जब्बाली ने बताया कि ट्यूनीशिया के मध्य सफैक्स क्षेत्र से भूमध्य सागर में रात में 14 शव बरामद किए गए। नेशनल गार्ड ने कहा कि माइग्रेंट्स उप-सहारा अफ्रीका से थे, लेकिन उन्होंने अपनी राष्ट्रीयता जारी नहीं की।
आज की अन्य बड़ी खबरें...
ऑस्ट्रेलिया के प्रधानमंत्री एंथनी अल्बनीस ने भारत के स्वदेशी एयरक्राफ्ट कैरियर INS विक्रांत का दौरा किया
ऑस्ट्रेलिया के प्रधानमंत्री एंथनी अल्बनीस ने गुरुवार को भारत के स्वदेशी एयरक्राफ्ट कैरियर INS विक्रांत का दौरा किया। अल्बनीस चार दिन के दौरे पर भारत आए हैं। उन्होंने LCA तेजस के कॉकपिट में भी सवारी की। अल्बनीस पहले विदेशी PM हैं जिन्होंने INS विक्रांत का दौरा किया।
गुरुवार सुबह वे अहमदाबाद में भारत के PM नरेंद्र मोदी के साथ भारत-ऑस्ट्रेलिया के बीच चौथा क्रिकेट टेस्ट मैच देखने नरेंद्र मोदी स्टेडियम पहुंचे थे।
IAF ने जम्मू-कश्मीर और लद्दाख के बीच फंसे 438 यात्रियों को एयरलिफ्ट किया
एयरफोर्स ने गुरुवार को जम्मू-कश्मीर और लद्दाख के बीच फंसे कुल 438 यात्रियों को निकाला। 434 किलोमीटर लंबे श्रीनगर-लेह नेशनल हाइवे के बंद होने के कारण ज्यादातर फंसे हुए यात्रियों को जम्मू से कारगिल और श्रीनगर से लेह ले जाया गया।एयरफोर्स के IL-76 विमान से 260 यात्रियों को श्रीनगर से लेह ले जाया गया।
इसी तरह AN-32 की चार उड़ानों में 165 यात्रियों को जम्मू से कारगिल पहुंचाया गया, जबकि 13 यात्रियों को कारगिल से जम्मू भेजा गया।
BSF ने पश्चिम बंगाल से 1.43 करोड़ रुपए के 23 सोने के बिस्कुट बरामद किए
‌BSF ने गुरुवार को पश्चिम बंगाल के उत्तरी 24 परगना जिल में अंतरराष्ट्रीय सीमा से 1.43 करोड़ रुपए कीमत के सोने के बिस्कुट बरामद किए हैं। इनकी संख्या 23 है। आगे की कार्रवाई के लिए केस पुलिस को सौंपा गया है। ​​​​
CPI(M), CPI और कांग्रेस के नेताओं की टीम हिंसा की जांच के लिए त्रिपुरा जाएगी
CPI(M), CPI और कांग्रेस के नेताओं की आठ मेंबर्स की टीम त्रिपुरा में चुनाव के बाद हुई हिंसा की जांच के लिए त्रिपुरा जाएगी। फैक्ट फाइंडिंग टीम 12 मार्च तक राज्य में रहने की उम्मीद है। इसके बाद टीम रिपोर्ट सौंपेगी और इस मुद्दे को संसद में उठाया जाएगा। टीम हिंसा से प्रभावित परिवारों से मिलने की कोशिश करेगी संसद का कामकाज 13 मार्च से शुरू हो रहा है।
पंजाब के गुरदासपुर सेक्टर में घुसा पाकिस्तानी, BSF ने गिरफ्तार किया
BSF ने एक पाकिस्तानी नागरिक को गिरफ्तार किया है जो पंजाब के गुरदासपुर सेक्टर में सीमा चौकी निक्का के क्षेत्र में अंतरराष्ट्रीय सीमा पार कर भारतीय क्षेत्र में घुस आया था। उसकी पहचान पाकिस्तान के जिला सियालकोट निवासी आमिर रजा के रूप में हुई है।
नेपाल के नए राष्ट्रपति होंगे रामचंद्र पौडेल, नेपाली कांग्रेस को बड़ी कामयाबी, सुभाष चंद्र नेमबांग हारे
रामचंद्र पौडेल नेपाल के नए राष्ट्रपति होंगे। नेपाली कांग्रेस के इस नेता ने गुरुवार को चुनाव में सुभाष नेमबांग को हराया। पौडेल को 33,802 और नेमबांग को 15,518 वोट मिले। पौडेल बिद्या देवी भंडारी का स्थान लेंगे। पौडेल इसके पहले नेपाल की संसद के स्पीकर भी रह चुके हैं।
पालघर के वसई में केमिकल फैक्ट्री में आग, पांच दमकल पहुंची
महाराष्ट्र में पालघर के वसई में गुरुवार को एक केमिकल फैक्ट्री में आग लग गई। मौके पर दमकल की पांच गाड़ियां पहुंचीं। अभी तक किसी के हताहत होने की सूचना नहीं है।
सौरभ भारद्वाज और आतिशी ने दिल्ली कैबिनेट में मंत्री के तौर पर शपथ ली
आम आदमी पार्टी के नेता सौरभ भारद्वाज और आतिशी ने गुरुवार को दिल्ली कैबिनेट के मंत्री के तौर पर शपथ ली। दिल्ली के पूर्व मंत्री मनीष सिसोदिया और सत्येंद्र जैन की गिरफ़्तारी और इस्तीफे के बाद से उनके पद खाली थे। आतिशी शिक्षा,PWD, बिजली और पर्यटन विभाग संभालेंगी; सौरभ भारद्वाज को हेल्थ, शहरी विकास, पानी और उद्योग विभाग मिले हैं।
PAK कॉलेजों में जम्मू-कश्मीर के स्टूडेंट्स को MBBS सीट्स देने के मामले में हुर्रियत नेता के घर ED की रेड
प्रवर्तन निदेशालय (ED) ने पाकिस्तान के कॉलेजों में जम्मू-कश्मीर के छात्रों को MBBS की सीटें दिलाने के मामले में जम्मू-कश्मीर में तीन जगहों पर छापेमारी की है। इसमें हुर्रियत नेता काजी यासिर और जम्मू-कश्मीर साल्वेशन मूवमेंट के चेयरमैन जफर भट्‌ट के घर शामिल हैं।
महाराष्ट्र बजट में गोवंश आयोग की स्थापना करने की घोषणा हुई, किसानों को सालाना 6 हजार दिए जाएंगे
महाराष्ट्र में शिंदे सरकार ने गुरुवार को विधानसभा में बजट 2023-2024 पेश किया। यह बजट वित्त मंत्री देवेंद्र फडणवीस की तरफ से पेश किया गया है। इस दौरान फडणवीस ने गोवंश आयोग की स्थापना करने की घोषणा की है। इसके तहत अधिक से अधिक देशी गोवंश पैदा करने के लिए रिसर्च की जाएगी। अहमदनगर में एक नया वेटरनरी मेडिकल कॉलेज भी खोला जाएगा।
केंद्र सरकार के किसान सम्मान निधि योजना की तरह ही अब राज्य में किसानों को सालाना 6 हजार रुपए दिए जाएंगे। राज्य में किसान अब सिर्फ एक रुपए में पीएम फसल बीमा योजना का रजिस्ट्रेशन करा सकेंगे।
रूस ने यूक्रेन के 2 शहरों में दागीं 15 मिसाइलें, कई इलाकों में ब्लैकआउट
रूस ने गुरुवार को यूक्रेन के खार्किव और ओडेसा में करीब 15 मिलाइलें दागीं हैं। इस दौरान रेसिडेंशियल बिल्डिंग और पॉवर प्लांट को टार्गेट किया गया है। इसके चलते कई इलाकों में ब्लैकआउट हो गया है। लोगों से शेल्टर लेने की अपील की गई है। फिलहाल किसी के मारे जाने की कोई खबर नहीं है।
दिल्ली में तेज रफ्तार कार ने बच्चों समेत 8 लोगों को कुचला, 2 की मौत
दिल्ली के मलाई मंदिर इलाके में बुधवार रात तेज रफ्तार थार ने कई लोगों को कुचल दिया। हादसे में बच्चों सहित कुल 8 लोगों को चोटें आई हैं। उन्हें एम्स ट्रॉमा सेंटर ले जाया गया है। वहीं, घायलों में दो की इलाज के दौरान मौत हो गई है। मृतकों का नाम मुन्ना और समीर है।
पुलिस के मुताबिक, थार ने 2 गाड़ियों को भी टक्कर मारी है। शुरूआती जांच में सामने आया है कि गाड़ी की स्पीड ज्यादा थी और संतुलन बिगड़ने के कारण हादसा हुआ। पुलिस ने आरोपी को गिरफ्तार कर लिया है।
ओडिशा के शॉपिंग कॉम्प्लेक्स में आग, 3 घायल
ओडिशा के पुरी में बुधवार देर रात एक शॉपिंग कॉम्प्लेक्स में आग लग गई। आग लगने के बाद लक्ष्मी मार्केट कॉम्प्लेक्स में मौजूद कई लोगों का रेस्क्यू कर लिया गया है। तीन लोग घायल हो गए और उन्हें अस्पताल में भर्ती कराया गया। आग लगने के कारणों का अभी पता नहीं चल पाया है। पुरी IIC टाउन पुलिस स्टेशन, गोकुल रंजन दास के अनुसार, मौके पर दमकल की गाड़ियां मौजूद हैं। आग बुझाने के प्रयास जारी हैं।
आसनसोल के एक गोदाम में आग, कोई हताहत नहीं
पश्चिम बंगाल के आसनसोल में बुधवार रात एक गोदाम में आग लग गई। मौके पर दमकल की कई गाड़ियां मौजूद हैं। आग किस वजह से लगी इसकी जानकारी नहीं मिल पाई है और न ही अभी तक किसी के हताहत होने की सूचना है। घटना आसनसोल के बड़ा तालाब इलाके की है।
दिल्ली में लड़कों के ग्रुप ने 32 साल के व्यक्ति की पीट पीटकर हत्या की
दक्षिण दिल्ली के महरौली इलाके में बुधवार को 32 वर्षीय एक व्यक्ति को लड़कों के एक समूह ने पीट-पीटकर मार डाला। एक पुलिस अधिकारी ने बताया कि वारदात दोपहर करीब 1:30 बजे हुई। पुलिस कंट्रोल रूम को झगड़े के बारे में एक कॉल आया जिसके बाद पुलिस की टीम मौके पर पहुंची।
पुलिस ने बताया कि लड़कों की बृजेश नाम के व्यक्ति के साथ किसी बात को लेकर मारपीट हुई थी। लड़कों ने लोहे की रॉड से बृजेश को पीटा, जिससे उसके सिर में चोट लग गई। उसे अस्पताल ले जाया गया जहां डॉक्टरों ने उसे मृत घोषित कर दिया। सभी आरोपियों को पकड़ लिया गया है।